CELEX: 62009TN0457
Language: ro
Date: 2009-11-13 00:00:00
Title: Cauza T-457/09: Acțiune introdusă la 13 noiembrie 2009 — Westfälisch-Lippischer Sparkassen- und Giroverband/Comisia

16.1.2010   
            
            
               RO
            
            
               Jurnalul Oficial al Uniunii Europene
            
            
               C 11/35
            
         Acțiune introdusă la 13 noiembrie 2009 — Westfälisch-Lippischer Sparkassen- und Giroverband/Comisia
   (Cauza T-457/09)
   2010/C 11/66
   Limba de procedură: germana
   
      Părțile
   
   
      Reclamantă: Westfälisch-Lippischer Sparkassen- und Giroverband (Münster, Germania) (reprezentanți: A. Rosenfeld și I. Liebach, avocați)
   
      Pârâtă: Comisia Comunităților Europene
   
      Concluziile reclamantei
   
   
               —
            
            
               Anularea Deciziei Comisiei din 12 mai 2009 privind ajutorul de stat C-43/2008 (fost N 390/2008) pe care Germania intenționează să îl acorde în favoarea restructurării WestLB AG, decizie notificată cu numărul C(2009)3900;
            
         
               —
            
            
               obligarea Comisiei la plata cheltuielilor de judecată.
            
         
      Motivele și principalele argumente
   
   Reclamanta contestă Decizia Comisiei din 12 mai 2009 privind ajutorul de stat C-43/2008 (fost N 390/2008) pe care Germania intenționează să îl acorde în favoarea restructurării WestLB AG, decizie notificată cu numărul C(2009) 3900. Prin această decizie, Comisia a declarat că, exceptând câteva condiții, ajutorul care i-a fost notificat și care urmează să ia forma unei garanții de 5 miliarde de euro este compatibil cu piața comună.
   În susținerea acțiunii sale în anulare, reclamata, care deține participații în WestLB AG, invocă următoarele motive:
   
               —
            
            
               Încălcarea principiului colegialității prevăzut la articolul 219 CE în măsura în care decizia atacată nu a fost adoptată de Comisie în calitate de organ competent din punct de vedere material, ci de comisarul pentru concurență;
            
         
               —
            
            
               încălcarea articolului 87 alineatul (1) CE, în măsura în care faptele care reprezintă o denaturare a concurenței nu au fost deloc analizate;
            
         
               —
            
            
               aplicarea incorectă a articolului 87 alineatul (3) litera (b) a doua teză CE în măsura în care decizia atacată nu ține seama nici de faptele, nici de conținutul și nici de structura normativă a acestei dispoziții, întrucât nu realizează, cum se impune în mod imperativ, o evaluare comparativă a intereselor și o examinare a proporționalității, cuprinzând erori de judecată și de apreciere sub mai multe aspecte și prevăzând condiții disproporționate;
            
         
               —
            
            
               încălcarea principiului proporționalității;
            
         
               —
            
            
               încălcarea principiului egalității de tratament, în măsura în care decizia atacată tratează în mod inegal, fără vreun motiv justificat obiectiv, WestLB AG și pe acționarii săi în raport cu deciziile adoptate înainte de criza financiară actuală și în raport cu deciziile adoptate pentru combaterea acesteia;
            
         
               —
            
            
               încălcarea articolului 295 CE, în măsura în care condiția care impune abandonarea calității de proprietar deținute până în prezent aduce atingere dreptului de proprietate al acționarilor WestLB AG, care este garantat și protejat în Germania;
            
         
               —
            
            
               încălcarea articolului 7 alineatul (4) din Regulamentul (CE) nr. 659/1999 (1), în măsura în care această dispoziție nu oferă un temei material suficient de precis pentru o astfel de intervenție;
            
         
               —
            
            
               încălcarea obligației de motivare prevăzute la articolul 253 CE.
            
         
      (1)  Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului [88] din Tratatul CE.